கேள்வி: இராமகிருஷ்ண சாரதா மிஷன் விவேகானந்தா வித்யாபவன் - இராமகிருஷ்ண சாரதா இயக்கம் என்பது என்ன?
பதில்: சுவாமி விவேகானந்தர் புகழ் பெற்ற பேலூர் மடத்தைத் தொடங்குவதற்கு முன்பே, அன்னை ஸ்ரீ சாரதா தேவியை மையமாக கொண்டு பெண்களுக்காக ஒரு மடத்தை நிறுவ விரும்பினார். 1894 ஆம் ஆண்டில் அவரால் எழுதப்பட்ட கடிதத்தின் வாயிலாக அவரது விருப்பத்தை அறியலாம். இருப்பினும், 1954 ஆம் ஆண்டில் அன்னை சாரதாவின் நூற்றாண்டு பிறந்த தினத்தில்தான் ஸ்ரீ சாரதா மடம் உருவாக்கப்பட்டது. பெண்கள் மற்றும் குழந்தைகளிடையே கல்வி, கலாச்சாரம், தொண்டு, மருத்துவம் மற்றும் அது போன்ற செயல்பாடுகளை பரப்புவதை நோக்கமாகக் கொண்டு 1960 ஆம் ஆண்டில் ஸ்ரீ சாரதா மடத்தின் அறங்காவலர்கள் ராமகிருஷ்ணா சாரதா மிஷன் சங்கத்தையும் நிறுவினர். கொல்கத்தா தக்சிணேசுவர் காளி கோயில் உள்ள இதன் தலைமையகம் மற்றும் இந்தியாவைச் சுற்றியுள்ள அதன் கிளை மையங்கள் மூலம், இந்த ராமகிருஷ்ண சாரதா இயக்கம் சாதி, மதம், நிறம் மற்றும் தேசியம் ஆகியவற்றைப் பொருட்படுத்தாமல் பெண்கள் மற்றும் குழந்தைகளுக்கு அனைத்து வழிகளிலும் சேவை செய்ய முயல்கிறது. தற்போது, இந்த மடமும் இந்த இயக்கமும் இந்தியாவிலும் வெளிநாடுகளிலும் சுமார் 25 மையங்களை நடத்தி வருகின்றன.